b'\n_START_ARTICLE_\nKad poludim...\n_START_SECTION_\nO albumu\n_START_PARAGRAPH_\n\xc4\x8cetiri godine nakon nastupnog albuma i dosta promjena u postavi sastava, Hard Time objavljuje svoj drugi album Kad poludim.... Prethodnica albuma bilo je snimanje pjesme "Take look at me now" ("Pogledaj me sad") za potrebe humanitarne akcije "Bijeli put", u sklopu koje se odr\xc5\xbeava koncert u Domu Sportova, a prati ga izdavanje kompilacije Cro fest \'94. - pop rock hit (Croatia Records 1995.). Sljede\xc4\x87e godine, tra\xc5\xbee\xc4\x87i najbolju ponudu za ostvarenje albuma, sastav dolazi u kontakt sa starim prijateljem i obo\xc5\xbeavateljem sastava, gospodinom Adonisom Dokuzovi\xc4\x87em, koji nudi svoj studio "Katedrala" za snimanje albuma bez ikakvih obaveza i vremenskih ograni\xc4\x8denja. Sastav ulazi u studio u svibnju 1995. godine i po\xc4\x8dinje sa svojim najdu\xc5\xbeim snimanjem u karijeri koje je potrajalo do Nove godine 1996. Kako nije bilo vremenskog ograni\xc4\x8denja, tako se Dean Ore\xc5\xa1kovi\xc4\x87 Klo (tada\xc5\xa1nji basist sastava), kao novi producent, u\xc4\x8di poslu iz kojeg polako nastaje Kad poludim..._NEWLINE_Sve pjesma na albumu autorsko su djelo Gordana Penave Pi\xc5\xa1te i Antuna Lovi\xc4\x87a Tonyja, osim pjesme "Minijatura" koja je djelo Renata Benkovi\xc4\x87a (nekada\xc5\xa1njeg pjeva\xc4\x8da grupe Te\xc5\xa1ko Vrijeme iz koje je potekao Hard Time). Najavni singl/video spot sa albuma bila je pjesma "Ja nisam normalan", a jo\xc5\xa1 su tri pjesme do\xc5\xbeivjele svoja video izdanja ("Ho\xc4\x87u sad i ho\xc4\x87u sve" \xe2\x80\x93 TV spot Hit Depo u re\xc5\xbeiji Dalibora Sokoli\xc4\x87a, "Pogledaj me sad" u re\xc5\xbeiji Zorana Happa i "Nema povratka" u re\xc5\xbeiji Gordan Penave Pi\xc5\xa1te i Nenada Mlinari\xc4\x87a)._NEWLINE_Na snimanju albuma sudjelovali su mnogi znanci i prijatelji sastava koji su dolazili u studio, posu\xc4\x91ivali instrumente ili pjevali prate\xc4\x87e vokale. Tako je broj gostiju stvarno velik, a neki od njih su Mirko \xc5\xa0enkovski - Kosta (Geronimo), Josip Andri\xc4\x87 - Joza (Gibonni band), Tomislav Vu\xc4\x8deti\xc4\x87 - Vu\xc4\x8dko (Anesthesia), Tina Kresnik (Maxmett), Zlatan \xc4\x86ehi\xc4\x87 \xc4\x86eha (Divlje Jagode), Zvonimir \xc4\x86osi\xc4\x87 \xc4\x86osa (Stop) i Dra\xc5\xbeenko koji su pjevali prate\xc4\x87e vokale, a Bruno Kova\xc4\x8di\xc4\x87 (biv\xc5\xa1i \xc4\x8dlan Hard Timea) svirao je saksofon. U studiju su svi \xc4\x8dlanovi sastava radili kao tonski snimatelji uz pomo\xc4\x87 ku\xc4\x87nog snimatelja Vu\xc5\xa1e. Mastering je napravljen u studiu "Rockoko" u velja\xc4\x8di 1996. godine i time je zavr\xc5\xa1eno ovo devetomjese\xc4\x8dno snimanje. U pregovorima sa izdava\xc4\x8dkom ku\xc4\x87om Croatia Records, dogovor je odmah postignut i album izlazi kao jedan od posljednjih na podetiketi T.R.I.P. records._NEWLINE_Ilustraciju za naslovnicu albuma izradili su Karlo i Steff, a ilustraciju na disku (glava indijanca koja se pojavljuje kao motiv na majicama Hard Time-a) je djelo Senfa iz Robi\'s tattoo shopa. Fotografije sastava za omot izradila je Berislava Picek, osim dvije koje su djelo Nine \xc5\xa0oli\xc4\x87a i Sa\xc5\xa1e Zinaje. Dizajn albuma osmislio je Pi\xc5\xa1ta. Iz tog vremena datira i kompilacija The best of T.R.I.P. na kojoj se nalazi pjesma "Ja nisam normalan".'